Πρόταση οδηγίας του Συμβουλίου σχετικά με τον οδικό τεχνικό έλεγχο των οχημάτων επαγγελματικής χρήσεως που κυκλοφορούν στο οδικό δίκτυο της Ευρωπαϊκής Ένωσης (98/C 190/09) (Κείμενο που παρουσιάζει ενδιαφέρον για τον ΕΟΧ) COM(1998) 117 τελικό - 98/0097(SYN)

(Υποβλήθηκε από την Επιτροπή στις 15 Μαΐου 1998)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη,

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 75 παράγραφος 1 στοχεία γ) και δ),

την πρόταση της Επιτροπής,

τη γνώμη της Οικονομικής και Κοινωνικής Επιτροπής,

Αποφασίζοντας σύμφωνα με τη διαδικασία του άρθρου 189 Γ της συνθήκης, σε συνεργασία με το Ευρωπαϊκό Κοινοβούλιο,

Εκτιμώντας:

(1) ότι, με την αύξηση της κυκλοφορίας, όλα τα κράτη μέλη αντιμετωπίζουν προβλήματα οδικής ασφαλείας και περιβάλλοντος, παρόμοιας φύσεως και σοβαρότητας 7

(2) ότι είναι προς όφελος της οδικής ασφάλειας, της περιβαλλοντικής προστασίας και του ισότιμου ανταγωνισμού να χρησιμοποιούνται τα βαρέα οχήματα επαγγελματικής χρήσεως μόνον εάν διατηρούνται σε υψηλό βαθμό τεχνικής καταλληλότητας 7

(3) ότι οι οδικοί έλεγχοι θα πρέπει να διενεργούνται χωρίς διακρίσεις όσον αφορά την εθνικότητα του οδηγού ή την χώρα όπου έχει εκδοθεί η άδεια κυκλοφορίας του οχήματος επαγγελματικής χρήσεως 7

(4) ότι οι έλεγχοι της τεχνικής καταλληλότητας των οχημάτων επαγγελματικής χρήσεως, σύμφωνα με την οδηγία 96/96/ΕΚ του Συμβουλίου της 20ής Δεκεμβρίου 1996 για την προσέγγιση των νομοθεσιών των κρατών μελών σχετικά με τον τεχνικό έλεγχο των μηχανοκίνητων οχημάτων και των ρυμουλκούμενων τους (1), εξασφαλίζουν ότι τα εν λόγω οχήματα υπόκεινται σε ετήσιο έλεγχο από εξουσιοδοτημένο οργανισμό 7

(5) ότι ο υποχρεωτικός ετήσιος τεχνικός έλεγχος δεν θεωρείται επαρκής ώστε να εξασφαλίζεται ότι τα ελεγχθέντα οχήματα είναι σε κατάσταση τεχνικής καταλληλότητας καθ' όλη τη διάρκεια του έτους 7

(6) ότι η αποτελεσματική εφαρμογή δειγματοληπτικών οδικών ελέγχων είναι σημαντικό και αποδοτικό από άποψη κόστους μέτρο, προκειμένου να ελέγχεται το επίπεδο συντήρησης των οχημάτων επαγγελματικής χρήσεως στον δρόμο 7

(7) ότι σύμφωνα με την αρχή της επικουρικότητας και της αναλογικότητας όπως αυτές διατυπώνονται στο άρθρο 3 Β της συνθήκης, οι στόχοι της εξεταζομένης δράσης, δηλαδή η καθιέρωση συστήματος οδικών ελέγχων των οχημάτων επαγγελματικής χρήσεως που κυκλοφορούν στην Κοινότητα, δεν μπορούν να υλοποιηθούν επαρκώς από τα κράτη μέλη και συνεπώς μπορούν λόγω της έκτασης της δράσης να υλοποιηθούν καλύτερα σε κοινοτικό επίπεδο 7 ότι η παρούσα οδηγία περιορίζεται στο ελάχιστο αναγκαίο για την επίτευξη των στόχων αυτών και δεν υπερβαίνει ό,τι είναι απαραίτητο για το σκοπό αυτό 7

(8) ότι προτείνεται η μέθοδος επιλογής των οχημάτων που θα υποβληθούν σε έλεγχο να στηρίζεται σε στοχοθετημένη, σταδιακή προσέγγιση, αποδίδοντας ιδιαίτερη σημασία στον εντοπισμό των οχημάτων που δίνουν περισσότερο την εντύπωση κακής συντήρησής τους, και, ως εκ τούτου, να ενισχύει την αποδοτικότητα των ελέγχων που διενεργούν οι αρχές, περιορίζοντας ταυτόχρονα το κόστος και την καθυστέρηση που συνεπάγονται οι έλεγχοι για τους οδηγούς και τους μεταφορείς 7

(9) ότι το Συμβούλιο, στο πλαίσιο των συζητήσεων του προγράμματος Auto-Oil, κάλεσε την Επιτροπή να υποβάλει προτάσεις που θα εξασφαλίζουν την ταυτόχρονη εφαρμογή των οδηγιών για τα πρότυπα έγκρισης τύπου των οχημάτων, την ποιότητα των καυσίμων και για τους τεχνικούς ελέγχους 7

(10) ότι, σε περίπτωση σοβαρών και επανειλημμένων παραβάσεων, οι αρμόδιες αρχές του κράτους μέλους στο οποίο έχει λάβει άδεια κυκλοφορίας το όχημα ή στο οποίο εδρεύει η σχετική επιχείρηση, είναι δυνατόν να κληθούν να λάβουν ενδεδειγμένα μέτρα και ότι ενημερώνουν το κράτος μέλος που υπέβαλε το αίτημα, σχετικά με τα τυχόν επακόλουθα μέτρα 7

(11) ότι κάθε κράτος μέλος θα πρέπει να καθορίσει τις κυρώσεις που πρέπει να επιβάλλονται σε περίπτωση παράβασης των διατάξεων που έχουν θεπιστεί για την εφαρμογή της παρούσας οδηγίας,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

1. Η παρούσα οδηγία καθιερώνει τη διεξαγωγή οδικών ελέγχων τεχνικής καταλληλότητας των οχημάτων επαγγελματικής χρήσεως που κυκλοφορούν στην Κοινότητα.

2. Η παρούσα οδηγία, δεν θίγει το δικαίωμα των κρατών μελών, υπό την επιφύλαξη του κοινοτικού δικαίου, να διενεργούν ελέγχους σε οχήματα που δεν καλύπτονται από την παρούσα οδηγία.

Άρθρο 2

Για τους σκοπούς της παρούσας οδηγίας:

α) ως «όχημα επαγγελματικής χρήσεως», νοείται το μηχανοκίνητο όχημα και το ρυμουλκούμενο, όπως ορίζεται στις κατηγορίες 1, 2 και 3 του παραρτήματος 1 της οδηγίας 96/96/ΕΚ 7

β) ως «οδικός έλεγχος», νοείται ο απρογραμμάτιστος, και ως εκ τούτου απροσδόκητος, έλεγχος ενός οχήματος επαγγελματικής χρήσεως που κυκλοφορεί στο έδαφος κράτους μέλους, ο οποίος διενεργείται από τις αρχές στον δρόμο, ή όπου αλλού θεωρούν σκόπιμο οι αρχές 7

γ) ως «τεχνικός έλεγχος» νοείται ο έλεγχος της τεχνικής καταλληλότητας του οχήματος, όπως προβλέπεται στο παράρτημα Ι της οδηγίας 96/96/ΕΚ.

Άρθρο 3

1. Το πρώτο στάδιο συνίσταται σε οπτική εξέταση της κατάστασης συντήρησης του οχήματος επαγγελματικής χρήσεως, όπως αυτό διέρχεται από τον δρόμο, η οποία διενεργείται από εκπαιδευμένο ελεγκτή.

2. Όταν, στο πρώτο στάδιο, προκύψουν υπόνοιες για κακή συντήρηση του οχήματος επαγγελματικής χρήσεως, τότε το δεύτερο στάδιο συνίσταται σε σύντομη επιθεώρηση του σταθμευμένου οχήματος, η οποία περιλαμβάνει έλεγχο των εγγράφων συμμόρφωσης στις τεχνικές κανονιστικές διατάξεις, και ειδικότερα του εγγράφου με το οποίο βεβαιώνεται ότι το όχημα επαγγελματικής χρήσεως έχει υποβληθεί στον υποχρεωτικό τεχνικό έλεγχο σύμφωνα με το άρθρο 2 της οδηγίας 96/96/ΕΚ, ή του εγγράφου με το οποίο βεβαιώνεται, σύμφωνα με το άρθρο 3 παράγραφος 1 της οδηγίας 96/96/ΕΚ, ότι το όχημα επαγγελματικής χρήσεως έχει ήδη υποβληθεί προσφάτως σε οδικό έλεγχο.

3. Εάν τα έγγραφα αυτά δεν αρκούν για να αποδειχθεί η καλή συντήρηση του οχήματος, ή εάν ο ελεγκτής εξακολουθεί να θεωρεί ότι το όχημα επαγγελματικής χρήσεως δεν ανταποκρίνεται στις τεχνικές κανονιστικές διατάξεις, η επιθεώρηση προχωρεί σε τρίτο στάδιο, σύμφωνα με το παράρτημα ΙΙ.

Άρθρο 4

1. Τα κράτη μέλη οργανώνουν κατάλληλους και συχνούς οδικούς ελέγχους οι οποίοι καλύπτουν, κάθε έτος, μεγάλο και αντιπροσωπευτικό ποσοστό των οχημάτων επαγγελματικής χρήσεως, όλων των κατηγοριών, που εμπίπτουν στο πεδίο εφαρμογής της παρούσας οδηγίας.

2. Οι οδικοί έλεγχοι πρέπει να καλύπτουν αρκούντως αντιπροσωπευτικό τμήμα του οδικού δικτύου, ούτως ώστε να είναι αποτελεσματικοί οι έλεγχοι.

3. Οι οδικοί έλεγχοι διενεργούνται χωρίς διακρίσεις όσον αφορά την εθνικότητα του οδηγού ή τη χώρα που έχει εκδώσει την άδεια κυκλοφορίας του οχήματος επαγγελματικής χρήσεως.

4. Τα κράτη μέλη διαβιβάζουν, ανά διετία, στην Επιτροπή, τον αριθμό των οχημάτων επαγγελματικής χρήσεως που έχουν υποστεί έλεγχο, ταξινομημένων ανά τύπο και ανά χώρα όπου έχει εκδοθεί η άδεια κυκλοφορίας, συμπεριλαμβανομένων και των δεδομένων όσον αφορά τις διαπιστωθείσες ανεπάρκειες που παρουσιάζουν.

Άρθρο 5

1. Για τη διενέργεια των οδικών ελέγχων που προβλέπονται στην παρούσα οδηγία, τα κράτη μέλη χρησιμοποιούν τον κατάλογο ελέγξιμων στοιχείων (check-list) του παραρτήματος Ι. Αντίγραφο του εν λόγω καταλόγου ελέγχου που συντάσσεται από την αρχή που διενήργησε τον έλεγχο, ή πιστοποιητικό στο οποίο εμφαίνεται το αποτέλεσμα του πρακτικού τεχνικού ελέγχου, όπως απαιτείται από την οδηγία 96/96/ΕΚ, επιδίδεται στον οδηγό του οχήματος και επιδεικνύεται, εάν ζητηθεί, ούτως ώστε να απλουστεύονται ή να αποφεύγονται, επακόλουθοι οδικοί έλεγχοι σε αδικαιολόγητα μικρό χρονικό διάστημα.

2. Εάν ο ελεγκτής του οχήματος θεωρήσει ότι η ανεπάρκεια στη συντήρηση του οχήματος επαγγελματικής χρήσεως δικαιολογεί περαιτέρω εξέταση, το όχημα επαγγελματικής χρήσεως ενδέχεται να υποβληθεί σε τεχνικό έλεγχο σε εγκεκριμένο κέντρο ελέγχου, σύμφωνα με το άρθρο 2 της οδηγίας 96/96/ΕΚ.

Εάν τα αποτελέσματα του οδικού ελέγχου δείξουν ότι το όχημα επαγγελματικής χρήσεως δεν ανταποκρίνεται στα πρότυπα που καθορίζονται στο παράρτημα ΙΙ ή, ενδεχομένως, απορριφθεί σε τυχόν επακόλουθο τεχνικό έλεγχο σε εγκεκριμένο κέντρο ελέγχου σύφμωνα με το άρθρο 2 της οδηγίας 96/96/ΕΚ και, επομένως, κριθεί ως επικίνδυνο για τους επιβαίνοντες σε αυτό ή για τους άλλους χρήστες του οδικού δικτύου, τότε είναι δυνατή η άμεση απαγόρευση χρήσεως του δημοσίου δικτύου από το εν λόγω όχημα επαγγελματικής χρήσεως.

Άρθρο 6

1. Τα κράτη μέλη αλληλοεπικουρούνται στην εφαρμογή της οδηγίας.

2. Σοβαρές ή επαναλαμβανόμενες παραλείψεις ή ανεπάρκειες στα οχήματα μη μονίμων κατοίκων της συγκεκριμένης χώρας στην οποία διενεργείται ο οδικός έλεγχος, πρέπει να αναφέρονται στις αρμόδιες αρχές του κράτους μέλους η οποία έχει εκδώσει άδεια κυκλοφορίας του οχήματος επαγγελματικής χρήσεως, ή του κράτους μέλος στο οποίο εδρεύει η επιχείρηση.

Οι αρμόδιες αρχές του κράτους μέλους οι οποίες έχουν καταγράψει σοβαρές ή επαναλαμβανόμενες παραλείψεις ή ανεπάρκειες οχημάτων μη μονίμων κατοίκων της χώρας στην οποία διενεργείται ο οδικός έλεγχος, δύνανται να ζητήσουν από τις αρμόδιες αρχές του κράτους μέλους στο οποίο έχει τύχει αδείας κυκλοφορίας το όχημα ή στο οποίο εδρεύει η επιχείρηση, να λάβουν τα ενδεδειγμένα μέτρα έναντι του παραβάτη ή των παραβατών.

Οι αρμόδιες αρχές του δεύτερου κράτους μέλους κοινοποιούν στις αρμόδιες αρχές του κράτους μέλους οι οποίες κατέγραψαν τις παραλείψεις ή ανεπάρκειες του οχήματος επαγγελματικής χρήσεως, τα τυχόν μέτρα που ελήφθησαν έναντι του παραβάτη ή των παραβατών.

Άρθρο 7

Οι τυχόν τροποποιήσεις που είναι αναγκαίες για την προσαρμογή των τεχνικών προτύπων που ορίζονται στο παράρτημα ΙΙ στην τεχνική πρόοδο, θεσπίζονται από την Επιτροπή σύμφωνα με τη διαδικασία που ορίζεται στο άρθρο 8.

Άρθρο 8

Η Επιτροπή επικουρείται από την επιτροπή για την προσαρμογή στην τεχνική πρόοδο της οδηγίας 96/96/ΕΚ σχετικά με τον τεχνικό έλεγχο των μηχανοκινήτων οχημάτων και των ρυμουλκουμένων τους, καλούμενης στο εξής «επιτροπή», η οποία απαρτίζεται από αντιπροσώπους των κρατών μελών και της οποίας προεδρεύει ο αντιπρόσωπος της Επιτροπής.

Ο αντιπρόσωπος της Επιτροπής υποβάλλει στην εν λόγω επιτροπή σχέδιο των μέτρων που πρόκειται να ληφθούν. Η συμβουλευτική επιτροπή διατυπώνει τη γνώμη της για το σχέδιο αυτό, μέσα σε προθεσμία που μπορεί να ορίσει ο πρόεδρος ανάλογα με τον επείγοντα χαρακτήρα του θέματος και, αν χρειασθεί, προβαίνει σε ψηφοφορία.

Η γνώμη καταχωρείται στα πρακτικά. Επιπλέον κάθε κράτος μέλος έχει το δικαίωμα να ζητήσει να καταχωρηθεί η θέση του στα πρακτικά.

Η Επιτροπή λαμβάνει ιδιαίτερα υπόψη τη γνώμη της συμβουλευτικής επιτροπής και την ενημερώνει για τον τρόπο με τον οποίο έλαβε υπόψη τη γνώμη αυτή.

Άρθρο 9

Τα κράτη μέλη καθορίζουν το σύστημα κυρώσεων για την παράβαση των εθνικών διατάξεων που θεσπίζονται δυνάμει της παρούσας οδηγίας και λαμβάνουν όλα τα αναγκαία μέτρα για την εξασφάλιση της επιβολής των εν λόγω κυρώσεων. Οι επιβαλλόμενες κυρώσεις πρέπει να είναι αποτελεσματικές, ανάλογες και αποτρεπτικές. Τα κράτη μέλη κοινοποιούν στην Επιτροπή τις σχετικές διατάξεις το αργότερο την ημερομηνία που αναφέρεται στην παράγραφο 1, πρώτο εδάφιο του άρθρου 10, καθώς και κάθε μεταγενέστερη μεταβολή το συντομότερο δυνατόν.

Άρθρο 10

1. Τα κράτη μέλη θεσπίζουν και δημοσιεύουν τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν με την παρούσα οδηγία το αργότερο έως την 31η Δεκεμβρίου 1998. Ενημερώνουν δε αμέσως την Επιτροπή σχετικά.

Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

Τα κράτη μέλη εφαρμόζουν τις εν λόγω διατάξεις από την 1η Ιουλίου 1999.

2. Τα κράτη μέλη ανακοινώνουν στην Επιτροπή το κείμενο των διατάξεων που θεσπίζουν στον τομέα που διέπεται από την παρούσα οδηγία.

Άρθρο 11

Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 12

Η παρούσα οδηγία απευθύνεται στα κράτη μέλη.

(1) ΕΕ L 46 της 17.2.1997, σ. 1.

ΠΑΡΑΡΤΗΜΑ I

ΚΑΤΑΛΟΓΟΣ ΕΛΕΓΞΙΜΩΝ ΣΤΟΙΧΕΙΩΝ (CHECK/LIST)

>ΑΡΧΗ ΓΡΑΦΗΚΟΥ>

1. Τόπος ελέγχου ..........

2. Ημερομηνία ..........

3. Ώρα ..........

4. Σήμα εθνικότητας του οχήματος

και αριθμός κυκλοφορίας ..........

5. Σήμα εθνικότητας του ρυμουλκουμένου/

ημιρυμουλκουμένου και

αριθμός κυκλοφορίας ..........

6. Κατηγορία οχήματος

Φορτηγό (άνω των 12 τόννων) (1)

Οδικός συρμός (2)

Αρθρωτό όχημα με πλατφόρμα (3)

Πούλμαν (4)

Μικρό λεωφορείο (5) Ελαφρό φορτηγό (3,5-12 τόννων) (6)

7. Επιχείρηση που εκτελεί την μεταφορά/διεύθυνση ..........

..........

8. Εθνικότητα ..........

9. Οδηγός ..........

10. Αποστολέας, διεύθυνση, τόπος φόρτωσης ..........

..........

11. Παραλήπτης, διεύθυνση, τόπος εκφόρτωσης ..........

..........

12. Μικτή μάζα της μονάδας ..........

13. Αιτία απόρριψης:

- Σύστημα πέδησης και κατασκευαστικά στοιχεία

- Ράβδοι διεύθυνσης

- Φώτα, διατάξεις φωτισμού και σηματοδότησης

- Τροχοί/πλήμνες/ελαστικά

- Σύστημα εξάτμισης

- Θολερότητα καπνού (ντήζελ)

- Εκπομπές αερίων (βενζίνη)

Προδιαγραφές των οχημάτων σύμφωνα με το παράρτημα IIA της οδηγίας 70/156/ΕΟΚ:

(1) Μηχανοκίνητα οχήματα με τέσσερις τουλάχιστον τροχούς, χρησιμοποιούμενα για την μεταφορά εμπορευμάτων, με μέγιστη μάζα άνω των 12 τόννων (κατηγορία Ν3)

(2) Σύνολο μηχανοκίνητων οχημάτων που χρησιμοποιούνται για την μεταφορά εμπορευμάτων, με μέγιστη μάζα άνω των 3,5 τόννων (κατηγορίες Ν2, Ν3) με ρυμουλκούμενα (κατηγορίες Ο)

(3) Ρυμουλκό όχημα σχεδιασμένο να έλκει ημιρυμουλκούμενο

(4) Μηχανοκίνητο όχημα με τέσσερις τουλάχιστον τροχούς, χρησιμοποιούμενο για την μεταφορά επιβατών, το οποίο διαθέτει, πέραν του καθίσματος του οδηγού, περισσότερες από οκτώ θέσεις καθημένων (κατηγορίες Μ2, Μ3)

(5) Μηχανοκίνητα οχήματα με τέσσερις τουλάχιστον τροχούς, χρησιμοποιούμενα για τη μεταφορά επιβατών, το οποίο διαθέτει, πέραν του καθίσματος του οδηγού, περισσότερες από πέντε αλλά όχι περισσότερες από οκτώ θέσεις καθημένων (κατηγορία Μ1)

(6) Μηχανοκίνητα οχήματα με τέσσερις τουλάχιστον τροχούς, χρησιμοποιούμενα για την μεταφορά εμπορευμάτων, με μέγιστη μάζα άνω των 3,5 τόννων, όχι όμως άνω των 12 τόννων (κατηγορία Ν2)

14. Διάφορα/παρατηρήσεις

15. Αρχή/υπάλληλος που διενήργησε τον έλεγχο

16. Αποτέλεσμα του ελέγχου

- επιτυχές

- επιτυχές με μικρές ανεπάρκειες

- σοβαρές ανεπάρκειες

- άμεση απαγόρευση κυκλοφορίας

Υπογραφή του ελεγκτή/Εξουσιοδότηση>ΤΕΛΟΣ ΓΡΑΦΗΚΟΥ>

ΠΑΡΑΡΤΗΜΑ II

ΤΕΧΝΙΚΑ ΠΡΟΤΥΠΑ ΓΙΑ ΤΟΝ ΟΔΙΚΟ ΕΛΕΓΧΟ

Τα οχήματα επαγγελματικής χρήσεως, όπως ορίζονται στο άρθρο 2, πρέπει να διατηρούνται σε κατάσταση η οποία επιτρέπει τον χαρακτηρισμό τους από τις ελέγχουσες αρχές ως τεχνικώς κατάλληλα.

Στα σημεία που ελέγχονται θα συμπεριλαμβάνονται εκείνα που θεωρούνται σημαντικά για την ασφαλή και καθαρή λειτουργία του οχήματος. Επιπλέον των απλών ελέγχων λειτουργίας (φωτισμός, σηματοδότηση, κατάσταση ελαστικών, κλπ.), διεξάγονται ειδικές δοκιμές και/ή έλεγχοι στα συστήματα πέδησης του οχήματος και στις εκπομπές του μηχανοκίνητου οχήματος, κατά τον ακόλουθο τρόπο:

1. Συστήματα πέδησης

Απαιτείται να διατηρείται κάθε μέρος του συστήματος πέδησης και τα μέσα λειτουργίας του σε καλή και αποδοτική κατάσταση λειτουργίας και να είναι κατάλληλα προσαρμοσμένο.

Το σύστημα πέδησης του οχήματος πρέπει να είναι σε θέση να επιτελεί τις ακόλουθες τρεις λειτουργίες πέδησης:

α) Για μηχανοκίνητα οχήματα και τα ρυμουλκούμενα και τα ημιρυμουλκούμενά τους, το κύριο σύστημα πέδησης πρέπει να είναι σε θέση να επιβραδύνει το όχημα και να το ακινητοποιεί με ασφάλεια, ταχύτητα και αποδοτικότητα, ανεξαρτήτως των συνθηκών φόρτωσής του και ανεξαρτήτως της ανωφέρειας ή κατωφέρειας του δρόμου στον οποίο κινείται 7

β) Για μηχανοκίνητα οχήματα και τα ρυμουλκούμενα και τα ημιρυμουλκούμενά τους, η πέδη στάθμευσης πρέπει να είναι σε θέση να διατηρεί το όχημα ακινητοποιημένο, ανεξαρτήτως των συνθηκών φόρτωσής του, σε αισθητή ανωφέρεια ή κατωφέρεια, ενώ οι λειτουργικές επιφάνειες της πέδης διατηρούνται στη θέση πέδησης μέσω ενός συστήματος με καθαρά μηχανική ενέργεια 7

γ) Για μηχανοκίνητα οχήματα, η βοηθητική πέδη πρέπει να είναι σε θέση να επιβραδύνει και να ακινητοποιεί το όχημα, ανεξαρτήτως των συνθηκών φόρτωσής του, εντός ευλόγου αποστάσεως, ακόμη και σε περίπτωση αστοχίας του κύριου συστήματος πέδησης.

Σε περίπτωση που η κατάσταση συντήρησης του οχήματος είναι αμφίβολη, οι αρχές ελέγχου δύνανται να ελέγξουν τις επιδόσεις πέδησης του οχήματος σύμφωνα με μερικές ή όλες τις διατάξεις της οδηγίας 96/96/ΕΚ παράρτημα II, σημείο I.

2. Εκπομπές εξάτμισης

2.1. Εκπομπές εξάτμισης

2.1.1. Μηχανοκίνητα οχήματα με επιβαλλόμενη ανάφλεξη (βενζινοκινητήρα)

α) Όταν οι εκπομπές εξάτμισης δεν ρυθμίζονται από προηγμένο σύστημα ελέγχου των εκπομπών, όπως τριοδικό καταλυτικό μετατροπέα κλειστού κυκλώματος, ελεγχόμενο με αισθητήρα λάμδα:

1. Οπτική εξέταση του συστήματος εξάτμισης, προκειμένου να ελεγχθεί εάν υπάρχουν διαρροές.

2. Οπτική εξέταση του συστήματος ελέγχου εκπομπών, εάν η εξέταση αυτή είναι δυνατή, προκειμένου να ελεγχθεί εάν υπάρχει εκεί ο αναγκαίος τεχνικός εξοπλισμός.

Μετά από κάποιο εύλογο χρονικό διάστημα που απαιτείται για να φθάσει ο κινητήρας στην κανονική κατάσταση λειτουργίας (λαμβανομένων υπόψη των συστάσεων του κατασκευαστή), μετράται στην κατάσταση βραδυπορείας (ρελαντί) και με αποσυμπλεγμένο τον κινητήρα, η περιεκτικότητα των εκπομπών σε μονοξείδιο του άνθρακα (CO).

Η μέγιστη επιτρεπόμενη περιεκτικότητα των καυσαερίων σε CO είναι εκείνη που καθορίζει ο κατασκευαστής του οχήματος. Σε περίπτωση που το στοιχείο αυτό δεν είναι διαθέσιμο ή όταν οι αρμόδιες για τον έλεγχο υπηρεσίες των κρατών μελών αποφασίζουν να μην χρησιμοποιήσουν το εν λόγω δεδομένο ως τιμή αναφοράς, η περιεκτικότητα των καυσαερίων σε CO δεν πρέπει να υπερβαίνει:

- όσον αφορά οχήματα που έχουν λάβει άδεια κυκλοφορίας ή τεθεί σε κυκλοφορία για πρώτη φορά μεταξύ της ημερομηνίας από την οποία τα κράτη μέλη απαιτούν για τα οχήματα αυτά να πληρούν τις διατάξεις της οδηγίας 70/220/ΕΟΚ (1) και της 1ης Οκτωβρίου 1986: CO - 4,5 % κατ' όγκον 7

- όσον αφορά οχήματα που έχουν λάβει άδεια κυκλοφορίας ή έχουν τεθεί σε κυκλοφορία για πρώτη φορά μετά την 1η Οκτωβρίου 1986: CO - 3,5 % κατ' όγκο.

β) Όταν οι εκπομπές εξάτμισης ρυθμίζονται από προηγμένο σύστημα ελέγχου εκπομπών, όπως τριοδικό καταλυτικό μετατροπέα κλειστού κυκλώματος, ελεγχόμενο με αισθητήρα λάμδα:

1. Οπτική εξέταση του συστήματος εξάτμισης, προκειμένου να ελεγχθεί εάν υπάρχουν διαρροές και εάν όλα τα μέρη είναι πλήρη.

2. Οπτική εξέταση του συστήματος ελέγχου εκπομπών, προκειμένου να ελεγχθεί εάν υπάρχει εκεί ο αναγκαίος τεχνικός εξοπλισμός.

3. Προσδιορισμός της απόδοσης του συστήματος ελέγχου εκπομπών του οχήματος, με μέτρηση της τιμής λάμδα και της περιεκτικότητας των καυσαερίων σε CO, σύμφωνα με τις διατάξεις του σημείου 4 ή σύμφωνα με τις διαδικασίες που προτείνει ο κατασκευαστής και έχουν γίνει δεκτές κατά την έγκριση τύπου. Για κάθε μία δοκιμή, ο κινητήρας του οχήματος πρέπει να φθάσει στην κανονική κατάσταση λειτουργίας, σύμφωνα με τις συστάσεις του κατασκευαστή.

4. Εκπομπές στην απόληξη του συστήματος εξάτμισης - οριακές τιμές

- Μέτρηση με τον κινητήρα σε κατάσταση βραδυπορείας:

Η μέγιστη επιτρεπόμενη περιεκτικότητα των καυσαερίων σε CO είναι εκείνη που καθορίζει ο κατασκευαστής του οχήματος. Σε περίπτωση που η τιμή αυτή δεν είναι γνωστή, η περιεκτικότητα σε CO δεν πρέπει να υπερβαίνει το 0,5 % κατ' όγκον.

- Μέτρηση κατά τη λειτουργία του αποσυμπλεγμένου κινητήρα σε επιταχυνόμενη (ρελαντί) βραδυπορεία. Η ταχύτητα περιστροφής του κινητήρα πρέπει να είναι τουλάχιστον 2 000 m-1:

περιεκτικότητα σε CO: όχι μεγαλύτερη από 0,3 % κατ' όγκο.

λάμδα: 1 = 0,03, όπως προβλέπουν οι προδιαγραφές του κατασκευαστή.

2.1.2. Οχήματα με κινητήρα ντήζελ (ανάφλεξη με συμπίεση)

Μέτρηση της θολερότητας των καυσαερίων κατά την ελεύθερη επιτάχυνση του αποσυμπλεγμένου κινητήρα, από την ταχύτητα βραδυπορείας μέχρι την ταχύτητα στην οποία ανακόπτεται η παροχή καυσίμου. Η συγκέντρωση δεν πρέπει να υπερβαίνει εκείνη που αναγράφεται στην πινακίδα σύμφωνα με την οδηγία 72/306/ΕΟΚ (2). Σε περίπτωση που το στοιχείο αυτό δεν είναι διαθέσιμο ή όταν οι αρμόδιες για τον έλεγχο υπηρεσίες των κρατών μελών αποφασίζουν να μην χρησιμοποιήσουν το εν λόγω δεδομένο ως τιμή αναφοράς, οι οριακές τιμές για τον μέγιστο συντελεστή απορρόφησης είναι οι ακόλουθες:

Μέγιστος συντελεστής απορρόφησης για:

- κινητήρες ντήζελ με φυσική απορρόφηση = 2,5 m-1,

- κινητήρες ντήζελ με υπερπλήρωση = 3,0 m-1

ή τιμές ισοδύναμες εάν χρησιμοποιείται άλλου τύπου μηχανή από εκείνη που χρησιμοποιείται για την έγκριση ΕΚ τύπου.

Για τα οχήματα που έχουν λάβει άδεια κυκλοφορίας ή τεθεί σε κυκλοφορία για πρώτη φορά πριν από την 1η Ιανουαρίου 1980, δεν ισχύουν αυτές οι διατάξεις.

2.1.3. Τεχνικός εξοπλισμός δοκιμής

Οι εκπομπές των οχημάτων πρέπει να ελέγχονται με τη βοήθεια συσκευών που επιτρέπουν να εξακριβώνεται η τήρηση των οριακών τιμών που ορίζονται ή αναφέρονται από τον κατασκευαστή.

2.2. Όπου ενδείκνυται, ελέγχεται η ορθή λειτουργία του ενσωματωμένου συστήματος διάγνωσης (OBD) για την παρακολούθηση των εκπομπών.

(1) Οδηγία 70/220/ΕΟΚ του Συμβουλίου, της 20ής Μαρτίου 1970, για την προσέγγιση των νομοθεσιών των κρατών μελών που αφορούν τα μέτρα κατά της ρύπανσης που προκαλείται από τις εκπομπές των μηχανοκίνητων οχημάτων (ΕΕ L 76, 9.3.1970, σ. 1), και διορθωτικό (ΕΕ L 81, 11.4.1970, σ. 15).

(2) Οδηγία 72/306/ΕΟΚ του Συμβουλίου, της 2ας Αυγούστου 1972, για την προσέγγιση των νομοθεσιών των κρατών μελών που αφορούν τα μέτρα κατά της ρύπανσης που προκαλείται από τις εκπομπές των πετρελαιοκινητήρων οχημάτων (ΕΕ L 190, 20.8.1972, σ. 1).